Trideset let pozneje Ben, ki ga spremljata prijatelj Riley Poole (igra ga Justin Bartha) in finančnik Ian Howe (igra ga Sean Bean), s pomočjo sofisticiranih računalniških napovedovalcev arktičnega vremena odkrije kolonialistično ladjo "Charlotte". Znotraj ladje odkrijejo več sodov smodnika, od katerih se za najpomembnejšega izkaže tisti, ki ga objema zmrznjeni kapitan ladje, saj v njem odkrijejo pipo, narejeno iz morske pene. Znotraj pipe odkrijejo uganko, iz katere Ben sklepa, da se naslednji namig skriva na hrbtni strani Deklaracije neodvisnosti. Tedaj med raziskovalci nastane razkol, saj Ben močno nasprotuje ideji, da bi Deklaracijo ukradli, medtem ko Ian v tej ideji ne najde nobenih težav, rekoč da si jo bo zgolj izposodil. V tem sporu raziskovalci ponesreči prižgejo kopico smodnika, ki se je nahajala ne tleh ladje. Ian in njegov pomočnik Shaw (igra ga David Dayan Fisher) ladjo zapustita še pred eksplozijo, medtem ko se Ben in Riley znajdeta v navidez brezizhodnem položaju, vendar se nato skozi tihotapski prekat rešita v drug predel ladje, ki ga eksplozija ne prizadene tako močno, tako da jo odneseta brez praske. Ian se je medtem že odpeljal stran, tako da Benu in Rileyju ne preostane drugega kot pohod čez zasneženo pokrajino do bližnje vasice, od koder se nato vrneta domov.